Gemma Cattero/Val Susa
Artorn

Val Susa 
L’è  bel guardé vers ti
da l’aut ëd la montagna
e ‘ndvinete ‘nt lë  scur
ëd na sèira stèilà.
S’arconòsso toe stra:
tanti ciairin an fila,
s’antravëddo toe ca:
citi lum  ch’a  splendrisso
parej ’d lusentele
ch’a danso ‘nt  l’ambrunì,
quand che le vos amise
dij ciochè a s’arcòrdo
al son dl’ Ave Maria.
L’è bel sërchete,
con ël përfum dla tèra
cheuje ‘l parlé ‘d toa gent
conservelo ‘nt ël cheur,
ch’a-i resta sempre.

Leteratura piemontèisa
Poesìa
Gemma Cattero